section_heading: Životopis
paragraph_text: Poslije studija bio je vježbenik u Zemaljskoj vladi u Zagrebu kod Šumarskog odsjeka. Radio je u Lici (Srb, Zrmanja) i Banovini (Bešlinac, Žirovac) na izmjeri bujičnih područja, izradbi projekata i uređivanju bujica. Radio je u kotarskoj oblasti u Svetom Ivanu Zelini 1904. i kotarskoj oblasti u Kutini 1905. godine. Uslijedio je položeni ispit za samostalno vođenje šumskoga gospodarstva. Nakon toga premješten je 1906. u Čabar. U Čabru je bio šumarski referent kotarske oblasti. 1907. godinu službuje na istom mjestu u Karlovcu, a od 1908. istu dužnost obnaša u Fužinama. Bio je na glasu kao vrsni stručnjak za pošumljavanje te je 1911. poslan je u tadašnje austrijsko primorje na proučavanje metoda i uspješnosti u pošumljavanju krša i goleti. Od 1913. opet je pri Zemaljskoj vladi u Zagrebu. 1914. je mobiliziran i poslan na rusko bojište. 1916. godine šumarski odsjek Zemaljske vlade u Zagrebu proglasio ga je kao prijeko potrebnog te ga je povukao natrag s bojišta u Zagreb. Od 1920. ondje je voditelj šumarskoga odsjeka. 1920. – 21. predavao je šumarsku politiku na Gospodarsko-šumarskom fakultetu u Zagrebu. Od 1922. je u Varaždinu u okružnom načelništvu. 1925. je godine postavljen je za načelnika u Generalnoj direkciji šuma pri Ministarstvu šuma i rudnika u Beogradu. Sljedeće se godine vratio u Varaždin kao šumarski nadsavjetnik za šumarskog referenta. Sljedeću godinu je u Karlovcu oblasni šumarski referent Primorsko-Krajiške oblasti, a 1929. postavljen je za direktora Direkcije šuma u Zagrebu. U Beogradu je opet od 1935. gdje je premješten k Ministartvu šuma i rudnika i iste je godine umirovljen na vlastiti zahtjev.